Document ID: 32002D0231

Komisijas lēmums
(2002. gada 18. marts),
ar ko nosaka pārskatītus ekoloģiskos kritērijus Kopienas ekomarķējuma piešķiršanai apaviem un groza Lēmumu 1999/179/EK
(paziņots ar dokumenta numuru C(2002) 1015)
(Dokuments attiecas uz EEZ)
(2002/231/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1980/2000 par pārskatītu Kopienas ekomarķējuma piešķiršanas sistēmu [1], un jo īpaši tās 4. pantu un 6. panta 1. punktu,
tā kā:
(1) Regulā (EK) Nr. 1980/2000 paredzēts, ka Kopienas ekomarķējumu var piešķirt ražojumam, kam ir īpašības, kuru dēļ tas var būtiski uzlabot galvenos vides aspektus.
(2) Regulā (EK) Nr. 1980/2000 paredzēts atbilstīgi ražojumu grupām noteikt īpašus ekomarķējuma kritērijus.
(3) Tajā arī paredzēts, ka ekomarķējuma kritērijus, kā arī ar tiem saistītās vērtēšanas un pārbaudes prasības pārskata laikus pirms katrai ražojumu grupai noteikto kritēriju spēkā esamības laikposma beigām. Pēc šādas pārskatīšanas tiek izteikts priekšlikums pagarināt kritēriju spēkā esamības termiņu, tos atcelt vai pārskatīt.
(4) Lai atspoguļotu tirgus norises, lietderīgi pārskatīt ekoloģiskos kritērijus, kuri noteikti ar Komisijas 1999. gada 17. februāra Lēmumu 1999/179/EK, ar ko nosaka ekoloģiskos kritērijus Kopienas ekomarķējuma piešķiršanai apaviem [2]. Turklāt jāgroza minētā lēmuma spēkā esamības termiņš, kas pagarināts ar Lēmumu 2001/832/EK [3].
(5) Jāpieņem jauns Komisijas lēmums, ar ko minētajai ražojumu grupai noteiktu īpašus ekoloģiskos kritērijus, kuri būtu spēkā piecus gadus.
(6) Lai uzņēmējsabiedrībām, kuru ražojumiem pirms šā jaunā lēmuma piemērošanas dienas bijis piešķirts ekomarķējums vai kuras par saviem ražojumiem pirms šā lēmuma piemērošanas dienas iesniegušas pieteikumu ekomarķējuma saņemšanai, būtu pietiekami ilgs laiks minētos ražojumus pielāgot tā, lai tie atbilstu jaunajiem kritērijiem, ir lietderīgi, ka ierobežotā laikposmā, kas nepārsniedz 12 mēnešus, vienlaikus ir spēkā šajā lēmumā noteiktie jaunie kritēriji un Lēmumā 1999/179/EK noteiktie kritēriji.
(7) Šajā lēmumā paredzētie pasākumi izstrādāti, pamatojoties uz kritēriju projektu, ko sagatavojusi Eiropas Savienības Ekomarķējuma komiteja, kura izveidota saskaņā ar Regulas (EK) Nr. 1980/2000 13. pantu.
(8) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1980/2000 17. pantu,
IR PIEŅĒMUSI ŠO LĒMUMU.
1. pants
Lai apaviem saskaņā ar Regulu (EK) Nr. 1980/2000 piešķirtu Kopienas ekomarķējumu, tiem jāietilpst ražojumu grupā - "apavi", kā definēts 2. pantā, un tiem jāatbilst šā lēmuma pielikumā izklāstītajiem ekoloģiskajiem kritērijiem.
2. pants
Ražojumu grupā - "apavi" - ietilpst:
visi garderobes piederumi, kas paredzēti, lai aizsargātu vai nosegtu pēdas, un kam piestiprināta ārējā zole, kura saskaras ar zemi.
3. pants
Administratīviem mērķiem ražojumu grupai "apavi" piešķir kodu "017".
4. pants
Lēmuma 1999/179/EK 3. pantu aizstāj ar šādu:
"Ražojumu grupas definīcija un tai noteiktie īpašie ekoloģiskie kritēriji ir spēkā līdz 2003. gada 31. martam."
5. pants
Šo lēmumu piemēro no 2002. gada 1. aprīļa līdz 2006. gada 31. martam. Ja 2006. gada 31. martā nav pieņemti pārskatītie kritēriji, šo lēmumu piemēro līdz 2007. gada 31. martam.
Ražojumu grupā "apavi" ietilpstošo ražojumu ražotājiem, kuriem ekomarķējums jau piešķirts līdz 2002. gada 1. aprīlim, drīkst to izmantot līdz 2003. gada 31. martam.
Ražojumu grupā "apavi" ietilpstošo ražojumu ražotājiem, kuri līdz 2002. gada 1. aprīlim iesnieguši pieteikumu ekomarķējuma saņemšanai, ekomarķējumu var piešķirt saskaņā ar Lēmumu 1999/179/EK līdz 2003. gada 31. martam.
No 2002. gada 1. aprīļa jaunie pieteikumi, kas iesniegti, lai saņemtu ekomarķējumu ražojumu grupai "apavi", atbilst šajā lēmumā izklāstītajiem kritērijiem.
6. pants
Šis lēmums ir adresēts dalībvalstīm.
Briselē, 2002. gada 18. martā

Labels: 3
7
1
20